ก๊วนหมอขาแว้นส์แห่เพิ่มทุน LDC ระรื่น!จับตาควง “เอกชัย” ขยายธุรกิจครั้งใหญ่
หมอขาใหญ่-เจ้าแม่อสังหาฯ ตบเท้าเพิ่มทุน LDC ถ้วนหน้า วงการคาดเตรียมจับมือ EKH ลุยธุรกิจครั้งใหญ่ หลังชื่อกลุ่ม "เอื้ออารีมิตร" โผล่สอย "พีพี" ด้วยเช่นกัน
18 ส.ค. 2559

ผู้สื่อข่าวรายงาน กรณีบริษัท แอลดีซี เด็นทัล จำกัด (มหาชน) หรือ LDC รายงานผลการขายหลักทรัพย์ต่อตลาดหลักทรัพย์วานนี้ (17 ส.ค.) โดยเป็นการขายหุ้นสามัญเพิ่มทุนให้แก่บุคคลในวงจำกัด หรือ Private Placement (PP) จำนวน 50 ล้านหุ้น ในราคาหุ้นละ 1.56 บาท รวมเป็นเงินที่ได้รับจากการเพิ่มทุนครั้งนี้ทั้งสิ้น 78 ล้านบาท
ทั้งนี้ จากการตรวจสอบ พบมีรายชื่อของนักลงทุนรายใหญ่ที่เข้ามาซื้อหุ้นเพิ่มทุนครั้งนี้เป็นจำนวนมาก ซึ่งได้รับการจัดสรรหุ้นในจำนวนที่แตกต่างกันออกไป ประกอบด้วย
1) นพ.รัชต์ชยุตม์ จีระพรประภา (หมอวิน) จำนวน 10 ล้านหุ้น
2) นายนัทธ์ เอื้ออารีมิตร (กลุ่มเอกชัยการแพทย์ EKH) จำนวน 10 ล้านหุ้น
3) นพ.ยรรยง พันธุ์วงศ์กล่อม (หมอยง) จำนวน 5 ล้านหุ้น
4) นางนุชนารถ รัตนสุวรรณชาติ (มาดามฉลาม) จำนวน 5 ล้านหุ้น
5) นายภมร พลเทพ จำนวน 6 ล้านหุ้น
6) รศ. นพ.จตุพร โชติกวณิชย์ จำนวน 5 ล้านหุ้น
7) นางสาวเพ็ญประภา บูลภักดิ์ จำนวน 5 ล้านหุ้น
8) ศ.เกียรติคุณ นพ.ธีรชัย ฉันทโรจน์ศิริ จำนวน 2 ล้านหุ้น
9) นพ.บุญรัตน์ เอื้อสุดกิจ จำนวน 2 ล้านหุ้น
อย่างไรก็ดี ผู้สื่อข่าวรายงานว่า บุคคลที่ได้รับการจัดสรรหุ้นเพิ่มทุนครั้งนี้หลายคนเป็นผู้ถือหุ้นใหญ่ของอีกหลายบริษัทที่จดทะเบียนอยู่ในตลาดหลักทรัพย์แห่งประเทศไทย รวมถึงมีผู้มีส่วนเกี่ยวข้องกับธุรกิจการแพทย์อย่างกว้างขวางด้วย
นอกจากนี้ มีการคาดการณ์ว่า ในอนาคตอันใกล้อาจมีความร่วมมือทางธุรกิจระหว่าง LDC และ บริษัท เอกชัยการแพทย์ จำกัด (มหาชน) หรือ EKH เกิดขึ้นครั้งใหญ่ เนื่องจากมีรายชื่อบุคคลที่อยู่ในกลุ่มเจ้าของโรงพยาบาลเอกชัยเข้ามาร่วมซื้อหุ้นเพิ่มทุนในครั้งนี้ คือ นายนัทธ์ เอื้ออารีมิตร อีกทั้งมีอีกหลายบุคคลเคยได้รับการจัดสรร “หุ้นไอพีโอ”ของ EKH มาแล้วก่อนหน้านี้     